Žrnovnica (rijeka)
Žrnovnica je rijeka u Hrvatskoj koja izvire podno Mosora i svojim kratkim tokom protječe Splitsko-dalmatinskom županijom. Ukupna joj je dužina 4.800 metara. Žrnovnica je brža kraška rijeka s manjim slapovima i brojnim brzacima. Protječe kroz istoimeno mjesto i ulijeva se u more samo nekoliko kilometara od Splita u smjeru Omiša. U gornjem toku prolazi kroz kanjon koji je ljudima teško dostupan, pa je taj dio najbolje očuvan. Donjim dijelom obale rijeke napravljeno je šetalište, a ostatak obale obrastao je vrbama i smokvama s malo vodene vegetacije. U gornjem dijelu žive kalifornijska pastrmka i jegulja. Donji dio nepovoljan je za život, ali ima dobru populaciju jegulja i potočne pastrmke. Slana pastrmka posebnost je Žrnovnice jer je, uz rijeku Jadro, posljednje stanište ovog ugroženog endema.